На основу члана 62. став 5. Закона о пољопривредном земљишту(„Службени гласник РС“ бр. 62/2006, 65/2008-др.закон, 41/2009, 112/2015 и 80/2017), начелник Општинске управе општине Оџаци, р а с п и с у ј е

**ЈАВНИ ПОЗИВ**

**ФИЗИЧКИМ И ПРАВНИМ ЛИЦИМА КОЈА КОРИСТЕ ПОЉОПРИВРЕДНО ЗЕМЉИШТЕ У ДРЖАВНОЈ СВОЈИНИ, ОДНОСНО ГРАЂЕВИНСКО ЗЕМЉИШТЕ У ЈАВНОЈ СВОЈИНИ, БЕЗ ПРАВНОГ ОСНОВА**

**I Позивају се** физичка и правна лица која користе пољопривредно земљиште у државној својини без правног основа, односно супротно одредбама Закона о пољопривредном земљишту, у агроекономској 2017/2018. години, да се пријаве надлежном органу јединице локалне самоуправе и истовремено плате троструки износ највише просечне цене по хектару на територији округа на којем се налази пољопривредно земљиште које се користи без правног основа и потпишу вансудска поравнања.

**II Позивају се** физичка и правна лица која користе грађевинско земљиште у јавној својини општине Оџаци које се до привођења намени користи за пољопривредну производњу, без правног основа у агроекономској 2017/2018. години, да се пријаве надлежном органу јединице локалне самоуправе и истовремено плате накнаду за коришћење тог земљишта и потпишу вансудска поравнања

**III Уколико се физичка и правна лица која користе пољопривредно земљиште у државној својини и грађевинско земљиште у јавној својини без правног основа не пријаве, Општина Оџаци ће:**

1. Вршити скидање усева са пољопривредног земљишта у државној својини којим располаже и управља Република Србија преко Министарства пољопривреде и заштите животне средине, а које се налази на територији општине Оџаци, на терет лица које користи пољопривредно земљиште у државној својини без правног основа.

2. Вршити скидање усева и са грађевинског земљишта у јавној својини општине Оџаци која се до привођења намени користи за пољопривредну производњу на терет лица која користе исто без правног основа.

Пријаве се подносе у згради Општинске управе општине Оџаци, Кнез Михајлова бр 24, на писарници у затвореним ковертама са назнаком: „Општина Оџаци – пријава за бесправно коришћење земљишта на територији општине Оџаци“

Рок за достављање пријава је до 26.06.2018. године до 15:00 часова.

 **ОПШТИНА ОЏАЦИ**

Број:03-2-221/2018-IV

Дана:18.06.2018.године

 **ОЏАЦИ**

 **начелник Општинске управе**

 **дипл.правник Шоргић Шпиро**